**«Ne partez pas sans moi»** (norsk oversettelse: *ikke dra uten meg*) er en sveitsisk popballade fra 1988 som synges av kanadiske Céline Dion. Sangen er skrevet av Nella Martinetti og Atilla Şereftuğ og vant Eurovision Song Contest 1988. Sangen ble utgitt som singel over hele Europa i mai samme år.

Bakgrunn
--------

Sangen er komponert av den tyrkiske låtskriveren og dirigenten Atilla Şereftuğ, mens sveitsiske Nella Martinetti skrev den franske teksten. Sangen deltok i den sveitsiske nasjonale finalen foran Eurovision Song Contest, og den ble fremført av Céline Dion. Deltakelsen skjedde før Dions internasjonale gjennombrudd, og hun representerte Sveits til tross for at hun kommer fra Canada. Det er ingen regler i Eurovision Song Contest som krever at artisten eller låtskriverne må være fra landet de representerer. 

I Eurovision Song Contest 1988 i Dublin var «Ne partez pas sans moi» det niende bidraget ut på scenen, og etter en svært spennende avstemning vant sangen med 137 poeng. Seieren var svært knapp, bare ett poeng foran Storbritannias Scott Fitzgerald og «Go». Seieren ble avgjort først da de aller siste stemmene kom inn. Den norske juryen ga den sveitsiske sangen 8 poeng.

Utgivelser og salg
------------------

«Ne partez pas sans moi» var Sveits' andre seier i konkurransen, og sangen har fått mye oppmerksomhet i ettertid på grunn av Céline Dions etterfølgende verdenssuksess. Etter seieren solgte singelen i 200 000 eksemplarer i Europa i løpet av to dager, og 300 000 eksemplarer totalt. Den er likevel en av de minst suksessrike Eurovision-vinnerne kommersielt sett, blant annet ble den ikke utgitt i Storbritannia eller Irland. Dette var første gang en Eurovision-vinner ikke ble lagt ut for salg i disse to landene.

«Ne partez pas sans moi» var også med på Dions album *The Best of Celine Dion* som ble utgitt i Europa i juni 1988. Sangen dukket dessuten opp i Canada som B-side til singelen «D'abord, c'est quoi l'amour». Den var også med på den franske versjonen av Dion-albumet *Incognito*, og senere hennes franskspråklige samlealbum *On ne change pas*.

En musikkvideo til sangen ble lansert i 1988, og Dion spilte også inn en tysk versjon, kalt «Hand in Hand».

Sammen med ABBA og Cliff Richard er hun en av de mest kjente artistene som har deltatt i Eurovision Song Contest. Seieren var én av begivenhetene som beredte grunnen for Céline Dions kommende internasjonale gjennombrudd. Hun fremførte sangen igjen under åpningen av Eurovision Song Contest året etter og lanserte samtidig sin første engelskspråklige singel, «Where Does My Heart Beat Now»

Teksten
-------

Sangen har tekst på fransk, og Céline Dion synger til dem som leter etter stjernene, lever ut drømmen og som har store hjerter. Hun sier til dem at de må gi henne en sjanse og ber dem samtidig om ikke å reise videre uten henne.

Listeplasseringer
-----------------

Sangen kom ikke inn på norske VG-lista, men tok seg inn på hitlistene til flere andre europeiske land.

| Liste (1988) | Høyeste |
| --- | --- |
| Belgias flagg Belgia, Flandern (Ultratop 30) | 12 |
| Europas flagg Europa (European Hot 100 Singles) | 49 |
| Frankrikes flagg Frankrike (SNEP) | 36 |
| Nederlands flagg Nederland (Single Top 100) | 42 |
| Sveits’ flagg Sveits (Schweizer Hitparade) | 11 |

Referanser
----------

1. ↑  «Céline Dion ‎– Ne Partez Pas Sans Moi». Discogs.com. Besøkt 31. januar 2017.
2. ↑  «Eurovision Song Contest 1988». eurovision.tv. Besøkt 31. januar 2017.
3. ↑  Incognito Arkivert 17. juni 2008 hos Wayback Machine.. Besøkt 31. januar 2017.
4. ↑  Biografi
5. ↑  «Eurovision Song Contest 1988». eurovision.tv. Besøkt 31. januar 2017.
6. ↑  «Dion, Céline». Arkivert fra originalen 10. september 2011. Besøkt 31. januar 2017.
7. ↑  Germain, Georges-Herbert (1998). *Céline: The Authorized Biography*. translated by David Homel and Fred Reed. Dundurn Press. s. 220. ISBN 1-55002-318-7.
8. ↑  O'Connor, John Kennedy: *The Eurovision Song Contest – The Official History*, page 113. Carlton Books, UK 2010, ISBN 9781847325211
9. ↑  «Céline Dion ‎– Hand in Hand». Discogs.com. Besøkt 31. januar 2017.
10. ↑  «23 years ago today – Céline Dion wins for Switzerland». eurovision.tv. Besøkt 31. januar 2017.
11. ↑  «Ne partez pas sans moi – lyrics». The Diggiloo Thursh. Besøkt 31. januar 2017.
12. ↑  «Céline Dion - Ne partez pas sans moi» **(nederlandsk)**. Ultratop & Hung Medien. Besøkt 3. september 2014.
13. ↑  «Hits of the World» (PDF). *Billboard*. Prometheus Global Media. 18. juni 1988. Besøkt 3. september 2014.
14. ↑  «Céline Dion - Ne partez pas sans moi (chanson)» **(fransk)**. Hung Medien. Besøkt 3. september 2014.
15. ↑  «Céline Dion - Ne partez pas sans moi (nummer)» **(nederlandsk)**. Hung Medien. Besøkt 3. september 2014.
16. ↑  «Céline Dion - Ne partez pas sans moi». Hung Medien. Besøkt 3. september 2014.

| Utmerkelser og prestasjoner |
| --- |
|
| Forgjenger :**«Hold Me Now» avJohnny Logan**

 | **Vinner av Eurovision Song Contest**1988 | Etterfølger :**«Rock Me» av Riva** |
|
| Forgjenger :**«Moitié, moitié» med Carol Rich**

 | **Sveits' bidrag i Eurovision Song Contest**1988 | Etterfølger :**«Viver senza tei» med Furbaz** |